SKRIFTLIG FORESPØRGSEL E-1099/01

af Olle Schmidt (ELDR) til Rådet

(9. april 2001)

Om: Hjælp til ofrene for orkanen Mitch

Efter at orkanen Mitch havde ødelagt store områder i Honduras og kostet tusindvis af mennesker livet, lovede EU at støtte genopbygningsarbejdet med godt 2,2 mia. svenske kroner.

I dag, mere end to år efter katastrofen, er kun en tiendedel af dette beløb nået ud til orkanens ofre.

Medens andre lande står klar med deres projekter, er ikke engang en tiendedel af EU's milliarder nået frem. Resten af pengene ser ud til at være blokeret i Bruxelles.

Hvilke initiativer vil Rådet tage for at ændre arbejdsmåden, således at sådanne fejltagelser undgås i forbindelse med fremtidige katastrofer?

Svar

(27. september 2001)

Som det ærede medlem sikkert ved, ledes EU's samarbejdspolitik af Kommissionen, som i øjeblikket er midt i en reformproces for at afbøde nogle af de mangler, den førhen er blevet kritiseret for.

I forbindelse med EU's handlingsplan for genopbygningsarbejdet i Mellemamerika har EU-Kommissionen oprettet en særlig administrativ enhed, som skal sørge for programmets gennemførelse ved at overdrage forvaltningen til en særlig enhed, som er oprettet under Kommissionens delegation i Managua. Kommissionen har forelagt Rådet og Europa-Parlamentet sin første årsberetning om gennemførelse og overvågning af handlingsplanen i år 2000.

Rådet har fulgt situationen meget nøje og har på relevant måde opfordret Kommissionen til omgående at gennemføre EU's handlingsplan for genopbygningsarbejdet i Mellemamerika.

Rådet fortsætter desuden gennem San José-dialogen en åben udveksling af synspunker om sagen med sine partnere i Mellemamerika. På XV. EU-San José-ministerkonference den 20. maj 1999 i Bonn drøftede ministrene EU's og Mellemamerikas bidrag til at afhjælpe følgerne af orkanen Mitch. De mellemamerikanske stater anerkendte EU's hurtige og generøse katastrofehjælp, som beløb sig til mere end en milliard EUR, og hilste med tilfredshed EU's handlingsplan for genopbygningsarbejdet i Mellemamerika, der beløb sig til 250 mio. EUR. Ministene besluttede, at genopbygningsprogrammerne skal tage fat på løsningen af Mellemamerikas strukturelle problemer ved at ændre samfundene og således have et videre sigte end blot genopbygning.

Ved den lejlighed gav den mellemamerikanske part udtryk for sin taknemmelighed for udsættelsen af gældsbetjeningen og Paris-klubbens beslutning om gældsreduktion, de bilaterale aftaler om gældseftergivelse og bidragene til den multilaterale gældsbetjeningsfacilitet samt nye europæiske initiativer til gældsreduktion.

På XVI. EU-San José-ministerkonference den 20. februar 2000 i Vilamoura understregede begge parter, at det er vigtigt, at handlingsplanen gennemføres snarest muligt, idet de samtidig noterede sig, at medlemsstaterne også finansierer andre langsigtede programmer. Begge parter mindede om, at genopbygningsprogrammerne skal gennemføres på baggrund af Stockholm-erklæringen med henblik på at bidrage til en ændring af de mellemamerikanske samfund inden for en ramme af åbenhed og decentralisering og med garanti for, at både det civile samfund, ngo'erne og den private sektor deltager i genopbygningsprocessen.

I forbindelse med VII. San José-dialog, som fandt sted den 26. maj 2001 i Guatemala, noterede ministrene sig med interesse situationsrapporten om Europa-Kommissionens støtte indtil udgangen af 2000 og navnlig de opnåede resultater under handlingsplanen.

Endelig skal det for så vidt angår katastrofeforebyggelse og -beredskab nævnes, at Kommissionen siden juli 1998 har bevilget 5,6 mio. EUR til EF's DIPECHO-program i Mellemamerika. Formålet med programmet er at mindske sårbarheden blandt de befolkninger i regionen, der er mest udsat for sådanne katastrofer. Programmet fokuserer på to aspekter: opbygning af såvel nationale som regionale institutioners evne til at reagere på naturkatastrofer, samt øget udveksling af oplysninger og koordinering mellem samfund, agenturer for civilbeskyttelse og lokale administrationer.